দিল্লি আব দূর নেহি! কলকাতার AQI ছাড়াল বিপদসীমা

কলকাতা: দেশে বায়ুদূষণ নিয়ে আলোচনা উঠলে সাধারণত দিল্লির (Delhi) নামই প্রথম উঠে আসে। কিন্তু মঙ্গলবার রাতে সেই দিল্লিকেও ছাড়িয়ে গেল কলকাতা (Kolkata)। শহরের ‘ফুসফুস’ নামে পরিচিত ময়দান এলাকায় বায়ুর গুণমান সূচক (AQI) ৩০০-র গণ্ডি পেরিয়ে গিয়েছে। রাত ৮টা নাগাদ ভিক্টোরিয়া মেমোরিয়ালের আশপাশে AQI রেকর্ড করা হয় ৩৪২, যেখানে একই সময়ে দিল্লির AQI ছিল ২৯৯। ফলে শীতের শুরুতেই কলকাতার দূষণ নিয়ে বাড়ছে উদ্বেগ (Air Pollution)।

পরিবেশ প্রযুক্তিবিদ সোমেন্দ্রমোহন ঘোষের মতে, এই পরিস্থিতি মূলত সরকারি গাফিলতির ফল। ময়দান সংলগ্ন এলাকায় মেট্রো নির্মাণের কাজ যেভাবে ঢেকে রাখা উচিত ছিল, তা করা হয়নি। ফলে চারদিকে অবিরাম ধুলো উড়ছে। পাশাপাশি, জল ছেটানোর ব্যবস্থার অভাব এবং মা ফ্লাইওভারের উপর দিয়ে পুরনো ডিজেল গাড়ির চলাচল এই দূষণ আরও বাড়িয়েছে। বিশেষজ্ঞের দাবি, দিল্লির ভুল থেকে শিক্ষা নিয়ে আগেভাগে ব্যবস্থা নিলে পরিস্থিতি এতটা ভয়াবহ হত না।

আরও পড়ুন: উচ্চ মাধ্যমিকের চতুর্থ সেমিস্টারে মিলবে না বাড়তি পাতা, নয়া নিয়ম সংসদের

তিনি আরও জানান, ময়দান এলাকায় তুলনামূলকভাবে জনঘনত্ব ও যানবাহনের সংখ্যা কম হওয়া সত্ত্বেও AQI যদি এতটা বাড়ে, তবে আশপাশের ঘনবসতিপূর্ণ অঞ্চলে দূষণের মাত্রা আরও বেশি হওয়ার আশঙ্কা রয়েছে। বিশ্ব স্বাস্থ্য সংস্থার নির্দেশিকা অনুযায়ী, প্রতি ঘনমিটারে ১৫ মাইক্রোগ্রামের বেশি দূষণ বিপজ্জনক। সেখানে ভারতের মান ৬০ মাইক্রোগ্রাম। বর্তমানে কলকাতার দূষণের মাত্রা তার পাঁচ গুণ বেশি, যা জনস্বাস্থ্যের পক্ষে মারাত্মক বিপজ্জনক।

বিশেষজ্ঞের পরামর্শ, অবিলম্বে ময়দান এলাকায় যান নিয়ন্ত্রণ, নির্মাণস্থল সম্পূর্ণ ঢেকে রাখা, নিয়মিত জল ছেটানো, পুরনো ডিজেল গাড়ি বন্ধ এবং সাধারণ মানুষের জন্য সতর্কতা জারি করা জরুরি। বিশেষত শিশু ও বয়স্কদের এই পরিস্থিতিতে ময়দানমুখী হওয়া উচিত নয়। এখনই উদ্যোগ না নিলে শহরের অন্যান্য এলাকাতেও দূষণের মাত্রা বিপজ্জনক পর্যায়ে পৌঁছনোর আশঙ্কা রয়েছে।

দেখুন আরও খবর:

The post দিল্লি আব দূর নেহি! কলকাতার AQI ছাড়াল বিপদসীমা first appeared on KolkataTV.